52. schôdza NR SR - 1.deň - B. popoludní
Dátum: 2015-06-15
Poslanec: Vašečka, Richard (OĽANO)
Druh vystúpenia: Vystúpenie v rozprave

90. Ďakujem za slovo, pán predsedajúci. Milé kolegyne, milí kolegovia, ako jeden zo spolunavrhovateľov tejto, tejto schôdze by som si dovolil naozaj krátko zopár postrehov, ktoré podľa mňa ešte nezazneli, a jedna z nich je možno ten politický dopad, ktorý je tu spomínaný. Slovo politika sa, bohužiaľ, a politici sa veľmi sprofanovali aj práve vďaka takýmto kauzám alebo rôznym naťahovačkám. Ja osobne teda som v Národnej rade Slovenskej republiky od marca 2012 a dalo by sa povedať, že Gorila alebo teda tá kauza, alebo škandál mal dopad práve na tieto voľby, ale zdá sa, že taký neproporčný. Že ak sa objaví kauza, v ktorej sú namočení zástupcovia, nazvem to, terajšej opozície a zástupcovia terajšej vlády, tak tým opozičným to uškodí a tých vládnych to vynesie hore. To je otázka aj zamerania, aj reflexie voličov a s tým, s tým sa treba, treba nejak, nepoviem, že zmieriť, ale treba to vnímať ako, ako realitu. Správne, ako povedal pán poslanec Galko, táto téma je dnes postup špeciálneho prokurátora pri, pri vyšetrovaní kauzy Gorila. A ja ešte zopakujem jednu vec. Ma tak až prekvapilo, že skúsenejší kolegovia, špeciálne z KDH, až tak zaváhali, keď som tvrdil vo faktickej poznámke, že my ho volíme, tak sme si to naozaj pozreli, lebo ja dám na tých múdrejších a skúsenejších, naozaj mi ho volíme v tajnej voľbe, už to tu bolo jasne spomenuté viackrát, myslím, že 15. mája 2014, zhruba pred rokom, sme ho volili, teda ja som ho osobne nevolil, ale dostal tých spomínaných, myslím, 92 hlasov. Čiže je úplne legitímne, že ho aj kontrolujeme. Veľakrát sa hovorí o tom, že nie sme vyšetrovatelia a nemáme zasahovať do vyšetrovania. Samozrejme, a na našom branno-bezpečnostnom výbore sa veľmi časti práve stretávame s vecami, ktoré sú, ktoré sú vyšetrované, týkajú sa obrany a bezpečnosti našej krajiny, rôznych dopadov. Nič nechceme vyšetrovať, chceme kontrolovať. Nás volia občania a my ako zástupcovia občanov, ako zástupcovia ľudí potom dávame ďalej, delegujeme nejakú právomoc aj tým, že, že volíme špeciálneho prokurátora a on je preto nami kontrolovaný. Z takéhoto dôvodu sme spolu s ďalšími kolegami na branno-bezpečnostnom výbore iniciovali stretnutie. Veľakrát sa tieto výbory uskutočnili. A ja by som chcel možno tak objasniť pre tých, ktorí, ktorí to možno až tak nesledovali, a pre kolegov, ktorí nie sú z tohto výboru, že prebehlo to tak zvláštne. Ja som zažil prípad, keď pán premiér ešte pred nejakým, relatívne už dosť dlhým časom hovoril o tom, že má informácie o tom, čo sa deje na prokuratúre, vyjadroval sa v súvislosti s voľbou generálneho prokurátora ešte pred tým, ako ste zvolili pána Čižnára, a ja som tu cítil teda, že to je vážna vec, ak pán premiér má takéto informácie, nech príde ich prezentovať na výbor pre obranu a bezpečnosť. Niekoľkokrát sme sa to takto pokúsili urobiť, ale poslanci SMER-u na výbore vždy výbor zablokovali. To znamená, buď nejak obštrukčne neprišli a, pochopiteľne, bez nich je výbor neuznášaniaschopný, alebo teda neodhlasovali program. Musím povedať, že politicky to chápem, že si chránite premiéra, ako hokejisti si chránia brankára. Ale vôbec nerozumiem tomu, prečo takýmto spôsobom chránite pred kontrolou špeciálneho prokurátora. Naozaj sa mi zdá postup teda výboru pre obranu a bezpečnosť pod vedením jeho predsedu pána poslanca Bašku taký zvláštny. Pretože keď sme sa prvýkrát zišli, tak, tak bolo, bolo povedané, že ani teda neschválime program a potom akože niekedy po výbore tak neoficiálne bol prečítaný ospravedlňujúci list. No, pán špeciálny prokurátor tu dnes dôvodil, že vlastne podľa zákona on ani nemôže a nemusí prísť, tak v tom prípade pán predseda, keď vyhodnocoval tie zákonné dôvody takisto, tak nemal ten výbor zvolať, ak je to proti zákonu. Ale evidentne on ho zvolal a potom len, len tak obštrukčne neschválili program, čím prikryli úplne zbytočne podľa mňa politicky ospravedlnenie pána špeciálneho prokurátora. Veľmi podobne sa to opakovalo aj v druhom prípade, a to bol dôvod, prečo sme preniesli túto diskusiu sem. A, čuduj sa svete, pán špeciálny prokurátor zrazu zmenil názor, a to, čo mohol povedať medzi, myslím, je nás tam trinásť, medzi trinástimi poslancami branno-bezpečnostného výboru za zatvorenými dverami bez médií, tak príde a tuto bude rozprávať do celého sveta, do celého Slovenska všetkým poslancom. Akoby na požiadanie kontrolného orgánu, ktorý hovorí, nechce prísť, ale potom si to rozmyslí alebo s niekým sa poradí a príde a začne hovoriť o týchto veciach. Viete, aj toto si myslím, že prináša takú, takú konfrontáciu, také napätie, aj takú nedôveru. To je normálna vec. To, že sa pýtame, ja sa stretávam s ľuďmi a oni sa pýtajú: Prečo ten, prečo ten pán zo SIS-ky nevypovedá? Prečo ho nezbavia mlčanlivosti? Veď, veď už všetkým to lezie na nervy, nech sa to proste vyšetrí. Tak bolo to naozaj, nebolo to naozaj, tak my sa na to pýtame úplne legitímne. My nechceme zasahovať do vyšetrovania. Viete, riešili sme všeličo možné. Poviem úprimne, mali sme výbor, však vieme, že sa to dialo kvôli tomu, že či bývalý pán prezident bol na poľovačke, nebol na poľovačke, samozrejme, za zatvorenými dverami, nič sme nevynášali von, pochopiteľne. Tu sú vážne veci. Občania sa na to pýtajú. My poslanci ich zastupujeme, a preto sa na to pýtame v ich mene. Takže sme očakávali, že pán Kováčik príde, a boli sme prekvapení. A skutočne, keď je teda z hľadiska interpretácie problém, tak treba potom aj jeho zaradiť medzi tie osoby, ktoré sú povinné prísť na predvolanie, na požiadanie výboru. A teda budeme určite v tejto, v tejto veci budeme konať. Takže zopakujem. My ho volíme, preto ho aj kontrolujeme a vôbec nám neprekáža, že je nezávislý. Aj nezávislý orgán môže niekto kontrolovať. A to, že mu položíme nejaké otázky, na ktoré on podľa svojho uváženia a podľa možnosti zákona odpovie, na tom nie je žiadna závislosť, žiadne vnucovanie, naopak, si myslím, že teraz vykazuje a budí podozrenie, že nie je nezávislý vo svojom konaní, čo mi bolo veľmi ľúto. Na druhej strane on nás môže vyšetrovať, resp. byť činný v trestnom konaní, čo si myslím, že by bolo veľmi dobré, keby to naozaj tak prebiehalo, keby skutočne bez ohľadu na to, či opozícia, vláda, ktokoľvek, minulí, bývalí ministri vlády, aby proste boli subjektmi, alebo teda tými, tými, ktorých niekto vyšetruje ako každého jedného občana tejto krajiny. Ak sa preukáže vážne pochybenie alebo škoda, alebo trestný čin teda, tak aby za to znášali následky. Viete, veľakrát sa tu tak nejak možno, možno navzájom až tak napádame, že ty máš ísť do basy, ty máš ísť do basy, mali by sedieť. Ja neprajem nikomu, žiadnemu človeku, žiadnemu ani tu, aby išiel do väzenia, je to naozaj vážna vec. Ale viac si prajem spravodlivosť, skutočnú spravodlivosť, objektívnu spravodlivosť, ktorá potom aj ľudí vedie k tomu, že si uvedomujú, že naozaj je dôležité konať v každodennom živote spravodlivo. K tomu, nechcem to zľahčovať, ale dobre sa to potom pamätá, jeden taký malý, malý fórik. Chlapík, taký mierne pod parou, prichádza na Úrad vlády a hovorí, že či by sa mohol stať ministrom mora. Oni hovoria: "Ministrom mora? Veď more u nás nemáme." A on hovorí: "A spravodlivosť áno? Veď máme ministerstvo spravodlivosti." A ľudia to naozaj takto veľakrát vnímajú. Že, že spravodlivosť tu nie je, a pokiaľ naozaj nebudú aj bez ohľadu na to, aký post zastávajú, všetci ľudia znášať dôsledky, tak je to len fiktívne. Prečo, prečo tieto veci prinášame do parlamentu? Parlament je na to, aby sa o tom hovorilo. Keď nie na výbore, tak v pléne. Treba tieto veci vyniesť na svetlo Božie, treba povedať, pomenovať to, čo sa pomenovať má, ak sú nejaké podozrenia, treba ich vyvrátiť. Aj na to mohol odpovedať pán, pán špeciálny prokurátor. Tak ako spomenul už pán poslanec Galko, toto plénum nie je úplne ideálnym priestorom na nejakú vecnú diskusiu, ktorá by na výbore bola iná, a vieme, že tam častokrát býva iná a býva aj vo vyhradenom režime. Tuto je, samozrejme, viac, viac politická, viac mediálna a pán špeciálny prokurátor, bohužiaľ, odišiel a už na naše otázky neodpovedá, čo by bolo iné na výbore. Takže my by sme uprednostnili radšej ten výbor a tam by sme sa teda chceli spýtať tie veci, prečo nezbavil mlčanlivosti toho príslušníka SIS, prípadne ďalšie. Ľudia si zaslúžia poznať pravdu a zaslúžia si naozaj spravodlivosť. Preto sme tu, ja vás chcem naozaj všetkých povzbudiť, aby sme to nevnímali naľavo, napravo, ale aby naozaj táto vec dala ľuďom nádej, že sa môžu tieto veci vyriešiť, vyšetriť, urobiť tak objektívne a spravodlivo. Ďakujem.